**A rendelet-tervezetet és a határozati javaslatot törvényességi szempontból megvizsgáltam:**

 /: Dr. Károlyi Ákos :/

 jegyző

**ELŐTERJESZTÉS**

**Szombathely Megyei Jogú Város Önkormányzata Közgyűlése**

**2024. október 10-i alakuló ülésére**

**Javaslat**

**Szombathely Megyei Jogú Város Önkormányzata új Szervezeti és Működési Szabályzatának megalkotására**

**továbbá Szombathely Megyei Jogú Város Polgármesteri Hivatala Szervezeti és Működési Szabályzatának módosítására**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése alapján a Közgyűlés az alakuló vagy az azt követő ülésen a törvény szabályai szerint megalkotja, vagy felülvizsgálja szervezeti és működési szabályzatáról (a továbbiakban: SZMSZ) szóló rendeletét. Ennek megfelelően előterjesztem az önkormányzat új SZMSZ-ére vonatkozó javaslatomat.

A változtatási javaslatokra és az Mötv-ben foglalt, az önkormányzatok számára előírt szabályozási tárgykörökre tekintettel jogtechnikai szempontból nem az SZMSZ módosítását, hanem új SZMSZ megalkotását javaslom.

A tervezetben az eddigiekhez képest az egyik legfontosabb változás a bizottsági struktúra átalakítása. A 4 állandó bizottság továbbra is megmaradna változatlan elnevezéssel, amelyek mellett 4 szakmai bizottság működne. A szakmai bizottságok az önkormányzati feladatok hatékonyabb ellátása érdekében jönnek létre, szakmai állásfoglalásokat alakítanak ki, véleményező, javaslattevő testületek, önkormányzati hatáskör nem ruházható rájuk át.

A tervezetben az alábbi bizottságok, illetve szakmai bizottságok létrehozását javaslom:

1. Gazdasági és Jogi Bizottság 13 fő

2. Kulturális, Oktatási és Civil Bizottság 9 fő

3. Szociális és Lakás Bizottság 9 fő

4. Városstratégiai, Idegenforgalmi és Sport Bizottság 11 fő

5. Egészségügyi Szakmai Bizottság 14 fő

6. Költségvetési Ellenőrző Szakmai Bizottság 9 fő

7. Szellemi Örökség, Nemzetiségi és Térségi Kapcsolatok Szakmai Bizottsága 7 fő

8. Fenntarthatósági és Klímastratégiai Szakmai Bizottság 9 fő

A Közbeszerzési Bíráló Bizottságot, valamint a Bűnmegelőzési, Közbiztonsági és Közrendvédelmi Bizottságot a közbeszerzésekről, illetve a Rendőrségről szóló törvény alapján hozza létre az önkormányzat, határozatban elégséges rendelkezni arról, hogy milyen létszámmal, illetve összetétellel hozza létre a Közgyűlés. A Bűnmegelőzési, Közbiztonsági és Közrendvédelmi Bizottságot 17 fővel, míg a Közbeszerzési Bíráló Bizottságot 6 fővel javaslom létrehozni.

Az állandó bizottságok meghívottjai a korábbiakhoz képest nem változnának a rendelet-tervezet szerint:

- a Gazdasági és Jogi Bizottság ülésére a Vas Vármegyei Kereskedelmi és Iparkamara delegáltját, valamint a Vas Megye és Szombathely Város Regionális Vállalkozásfejlesztési Alapítványa Vállalkozói Központ ügyvezető igazgatóját,

- a Városstratégiai, Idegenforgalmi és Sport Bizottság ülésére a Vas Vármegyei Építész Kamara, valamint a Vas Vármegyei Mérnöki Kamara delegáltját,

- a Szociális és Lakás Bizottság ülésére a feladatkörüket érintő napirendek tárgyalásához az Idősügyi Tanács képviselőjét, valamint a Vas Vármegye és Szombathely Megyei Jogú Város Nyugdíjas Szövetsége, Képviselete elnökét,

- a Szociális és Lakás Bizottság ülésére a történelmi egyházak 1-1 képviselőjét,

- a Kulturális, Oktatási és Civil Bizottság ülésére a feladatkörüket érintő napirendek tárgyalásához a Szombathelyi Pedagógusok Szakmai Képviseletének vezetőjét és a Szombathelyi Tankerületi Központ igazgatóját

kell tanácskozási joggal meghívni.

Fentieken kívül az újonnan megalakuló Fenntarthatósági és Klímastratégiai Szakmai Bizottság üléseire a Nyugat-dunántúli Vízügyi Igazgatóság delegáltjának tanácskozási joggal történő meghívására teszek javaslatot.

A tanácsnokok számára és feladatkörére vonatkozóan az alábbi indítványt terjesztem elő.

A Közgyűlés négy tanácsnokot választhat:

1. a gazdaságfejlesztéssel és városfejlesztéssel, a Technológiai és Ipari Parkkal, a nemek közötti esélyegyenlőség előmozdításával, az állatvédelemmel és a felsőoktatással,
2. a külkapcsolatokkal, a testvérvárosi, térségi, kereskedelmi és nemzetiségi kapcsolatokkal,
3. a fenntartható fejlődéssel, a klímapolitikával, az önkormányzatnál regisztrált önkéntesek tevékenységével, valamint
4. a bűnmegelőzéssel és a közrendvédelemmel, a társadalmi részvétel erősítésével

összefüggő feladatok felügyeletének ellátására.

A bizottságok személyi összetételére, illetve a tanácsnokok személyére vonatkozóan külön napirend keretében hoz döntést a Tisztelt Közgyűlés.

Tájékoztatom továbbá a Tisztelt Közgyűlést arról, hogy a jövőben Bokányi Adrienn képviselő asszony polgármesteri biztosként is támogatja a munkámat a fejlesztések és a nemzetközi ügyek területén. Polgármesteri biztosi feladatait képviselő asszony díjazás nélkül látja el.

A megváltozott jogszabályi környezetre tekintettel átalakításra kerülnének a Kttv. 239. § (2) bekezdése alapján a polgármester tevékenységéhez közvetlenül kapcsolódó feladatok ellátására létrehozott önkormányzati főtanácsadó és tanácsadói munkakörök is, amely a foglalkoztatotti létszámot nem érinti.

A működést érintő további lényeges változtatási javaslatok az alábbiak:

* a Közgyűlés a rendes üléseit – az évtizedes hagyományoknak megfelelően - lehetőség szerint továbbra is az adott hónap utolsó csütörtöki munkanapján tartja, azzal, hogy a polgármester indokolt esetben más időpontra is összehívhatja a Közgyűlés rendes ülését;
* a jegyző törvényességi jelzésével érintett módosító vagy kiegészítő javaslat szavazásra történő feltételét a polgármester visszautasítja;
* a két új szakmai bizottság feladat- és hatáskörei szabályozásra kerülnek;
* a titkos szavazás időtartamára és lezárására vonatkozóan kerülnek részletszabályok rögzítésre,
* a gyakorlatban működő, ugyanazon napirendhez tartozó több határozati javaslatról egyben történő szavazás is szabályozásra kerül a rendeletben.

Fentieken kívül – többségében a Vas Vármegyei Kormányhivatal által jelzett - technikai javaslatok kerülnek átvezetésre az SZMSZ-ben:

1. a polgármesteri és az alpolgármesteri tisztség egyidejű betöltetlensége esetén – hasonlóan az akadályoztatásukhoz - a Közgyűlést a korelnök, a korelnök akadályoztatása esetén a soron következő legidősebb városi képviselő hívja össze;
2. az AGORA Savaria Kulturális és Médiaközpont Nonprofit Kft. elnevezése átvezetésre kerül a rendeletben;
3. aktualizálásra kerülnek a Nyugat-Dunántúli Regionális Hulladékgazdálkodási Önkormányzati Társulás feladatai;
4. a „megye” helyett a „vármegye” elnevezés mindenhol átvezetésre kerül;
5. a Kulturális, Oktatási és Civil Bizottság hatásköre kiegészítésre kerül a közművelődési szolgáltatási tervek elfogadásával, mivel az ezzel kapcsolatos felhatalmazás eddig csak közgyűlési határozatban szerepelt;
6. a Szociális és Lakás Bizottság hatáskörét pontosítani kell a beszámolók elfogadása tekintetében;
7. a Városstratégiai, Idegenforgalmi és Sport Bizottság feladatköréből törölni szükséges a partnerségi szabályzat elfogadását, mivel jelenleg rendeletben rögzítjük ennek a részletszabályait;
8. az Egészségügyi Szakmai Bizottság feladatkörében az egészségügyi szolgálati jogviszonyra kell utalni a korábbi közalkalmazotti jogviszony helyett;
9. pontosításra és kiegészítésre kerülnek a 3. mellékletben az önként vállalt feladatok az időközben vállalt feladatokkal;
10. az SZMSZ 4-5. mellékletét hozzáigazítjuk az előző ciklusban megalkotott rendeleti szabályozásokhoz, egyúttal a rendeletek száma, elnevezése pontosításra kerül.

Az SZMSZ mellékleteként a jegyző javaslatainak figyelembevételével a Polgármesteri Hivatal felépítésének módosítására is javaslatot teszek, amely három lépésben kerülne bevezetésre. A módosítási javaslatok a hivatal hatékonyabb működését mozdítják elő az alábbiak szerint:

2024. október 11. napjától:

A javaslat szerint a Városüzemeltetési Osztály új elnevezése Városüzemeltetési és Városfejlesztési Osztály lesz, és ennek megfelelően a jövőben az osztály keretei között működik a Vagyongazdálkodási és Városfejlesztési Iroda. Ezzel egyidejűleg a Kommunális és Környezetvédelmi Iroda az általa kezelt két fő terület mentén ketté válik.

A Polgármesteri Hivatal létszámát az eddigi 282,5 főről 2 státusszal, 284,5 főre javaslom növelni 1 fő takarítói státusz, valamint (a tanácsnokok számának változásához igazodóan) 1 fő tanácsnoki asszisztensi státusz létrehozásával.

2025. január 1. napjától:

A SZOVA NZrt. Bérleménykezelési Osztályának dolgozói a munkájukat a Polgármesteri Hivatalon belül létrehozott új irodán fogják folytatni a Közgyűlés szeptemberi ülésen hozott 217/2024. (IX.26.) Kgy. sz. határozata alapján. A Bérleménykezelési Iroda az Egészségügyi és Közszolgálati Osztályon belül kezdi meg a működését. A Polgármesteri Hivatal létszáma az átszervezés következtében a szóban forgó időponttól 18 státusszal növekszik.

2025. április 1. napjától:

A Közterület-felügyelet megnevezése – az általa végzett széleskörű feladatokra tekintettel – Városrendészetre módosul.

Tekintettel arra, hogy az Ady tér 40. szám alatti ingatlan fizikai korlátai miatt a továbbiakban már nem képzelhető el a szervezeti egység bővítése sem a személyi állomány, sem pedig a kamerarendszer tekintetében, ezért javaslom az iroda átköltöztetését a Kossuth Lajos u. 11. szám alatti, SZOVA NZrt. tulajdonában lévő ingatlanba. Előzőek érdekében javaslom, hogy a Polgármesteri Hivatal a szóban forgó ingatlant vegye bérbe a SZOVA NZrt-től 2024. november 1. napjától, havi 1.394.400,- Ft+ÁFA bérleti díj ellenében, azzal, hogy a bérleti díj fedezetét a Polgármesteri Hivatal költségvetésében a közgyűlésnek biztosítania szükséges. A 2024. november 1. és 2025. április 1. közötti időszak szükséges és elégséges a Közterület-felügyelet (Városrendészet) működését biztosító tárgyi, műszaki feltételek megteremtéséhez, amelynek egyszeri becsült költsége bruttó nagyságrendileg 20-25 M Ft. Ennek fedezete elsősorban a Polgármesteri Hivatal 2024. évi költségvetése.

A Hivatal szervezeti felépítésének megváltozása okán szükségessé vált a Hivatal Szervezeti és Működési Szabályzatának módosítása, amelynek kapcsán az SZMSZ-hez hasonlóan technikai szempontból új hivatali SZMSZ megalkotását javaslom.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előzetes hatásvizsgálat és az indokolás az előterjesztés mellékletét képezi.

Tekintettel arra, hogy a mai ülésen már az új SZMSZ szabályai szerint szükséges működni a további napirendek megtárgyalásához, ezért szükséges a hatályba lépés időpontját a mai nappal, órában és percben meghatározni.

A 2024. október 11. napjától hatályos Szervezeti és Működési Szabályzat, illetve annak 2025. január 1. napjától, illetve 2025. április 1. napjától történő módosításai a jelen előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a rendeletet – a hatálybalépés pontos időpontjának meghatározásával - megalkotni, és a határozati javaslatot elfogadni szíveskedjék.

**Szombathely, 2024. október 4.**

 **/: Dr. Nemény András :/**

**HATÁROZATI JAVASLAT**

**Szombathely Megyei Jogú Város Polgármesteri Hivatala szervezetét érintő döntések meghozatalára**

**…/2024. (X.10.) Kgy. számú határozat**

1. A Közgyűlés a Polgármesteri Hivatal létszámát 2024. október 11. napjától 284,5 főben, 2025. január 1. napjától 301,5 főben határozza meg.
2. A Közgyűlés elhatározza, hogy a költségvetési rendelet soron következő módosításában a fenti módosítást átvezeti, továbbá a szükséges költségvetési forrást biztosítja.
3. A Közgyűlés Szombathely Megyei Jogú Város Polgármesteri Hivatala 2024. október 11. napjától hatályos Szervezeti és Működési Szabályzatát a mellékletben foglalt tartalommal megegyezően elfogadja.
4. A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának 2025. január 1. napjától történő módosítását a mellékletben foglalt tartalommal megegyezően elfogadja.
5. A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának 2025. április 1. napjától történő módosítását a mellékletben foglalt tartalommal megegyezően elfogadja.
6. A Közgyűlés felhatalmazza a polgármestert és a jegyzőt a Szervezeti és Működési Szabályzat 2024. október 11. napjától, 2025. január 1. napjától és 2025. április 1. napjától hatályos szövegének az aláírására.
7. A Közgyűlés egyetért azzal, hogy Szombathely Megyei Jogú Város Polgármesteri Hivatala a Szombathely, Kossuth Lajos u. 11. szám alatti ingatlant a Közterület-felügyelet (Városrendészet) elhelyezése érdekében bérbe vegye a SZOVA NZrt-től. A bérleti szerződés 2024. november 1. napjától kerüljön megkötésre a Közterület-felügyelet zökkenőmentes átköltözéséhez szükséges munkák elvégzésére tekintettel. A Közgyűlés elhatározza, hogy a bérleti díj fedezetét a Polgármesteri Hivatal költségvetésében folyamatosan biztosítja.
8. A Közgyűlés felkéri a polgármestert és a jegyzőt, hogy az Ady tér 40. szám és a Kossuth Lajos u. 11. szám alatti telephelyeket érintő változásra tekintettel Szombathely Megyei Jogú Város Polgármesteri Hivatala Alapító Okiratának módosítását készítse elő a 2025. február havi ülésre.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért:

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal az 1-7. pontok tekintetében

 2025. február havi ülés a 8. pont tekintetében